Ameerika Ühendriikide Sisejulgeolekuministeerium

Ameerika Ühendriikide Sisejulgeolekuministeerium (inglise keeles Department of Homeland Security) on Ameerika Ühendriikide ministeerium, mille ülesandeks on siseriikliku julgeoleku tagamine. Tegemist on osaga Ameerika Ühendriikide föderaalvalitsusest ning seda juhib sisejulgeolekuminister. Sisejulgeolekuminister allub Ameerika Ühendriikide presidendile. 

Asutus on igapäevases kõnepruugis tuntud lühendiga DHS. Euroopalikus õigusruumis sarnaneb DHS kõige rohkem siseministeeriumiga.

Loomine
Moodustati 2. märtsil 2003 ja sellesse inkorporeeriti mitmed julgeolekuga seotud riigiasutused. Põhilised neist on:
 INS – Immigratsiooniteenistus (Immigration and Naturalisation Service)
 FEMA – Päästeamet (Federal Emergency Management Agency)
 USCG – Rannavalve (United States Coast Guard)
 USCS – Tolliteenistus (United States Custom Service)
 USSS – Salateenistus (United States Secret Service)

Lisaks neile kuulub ministeeriumi alluvusse vähem tähtsaid struktuuriüksusi, mis olid enne ministeeriumi moodustamist iseseisvad uurimis- ja muud asutused. Kokku moodustati ministeerium 22 iseseisvast asutusest, ühendades umbes 180 000 isikut.

 Ülesanded 
Ministeeriumi ja selle allasutuste üldised ülesanded on
maismaa- ja merepiirivalve;
immigratsioonikorraldus;
siseriiklik küberturvalisus;
siseriiklike kriiside (loodus- ja tehnoloogilised õnnetused) ohjamine;
valimiste turvalisuse tagamine;
majandusturvalisuse tagamine (nt valeraha ja võltsitud väärtpaberite tuvastamine);
võitlus inimkaubandusega;
toimepidevuse tagamine;
transpordijulgeoleku tagamine;
föderaalse kaitse all olevate objektide (nt kohtumajade) turvalisus.

Struktuur
Sisejulgeolekuministeeriumi suuremad struktuuriüksused on ministeeriumi osakonnad ja ministeeriumi allasutused.

Allasutused ja ülesannete jaotus
Küberturvalisuse ja Taristuturvalisuse Amet (ingl Cybersecurity and Infrastructure Security Agency (CISA), mille ülesandeks on sidevõrkude ning objektiturvalisuse tagamine.
Ameerika Ühendriikide Tolli- ja Piirikaitseamet (United States Customs and Border Protection (CBP)), mille ülesandeks on tollimine ning piirikaitse maismaapiiril, sadamates ja lennujaamades.
Ameerika Ühendriikide Rahvastiku- ja Immigratsiooniteenistus (U.S. Citizenship and Immigration Services (USCIS)), mille ülesandeks on seadusliku immigratsiooni organiseerimine ning rahvastikuarvestuse pidamine.
Föderaalne Hädaolukordade agentuur (Federal Emergency Management Agency (FEMA), mille ülesandeks on aidata ja toetada osariike loodus- ja tehnoõnnetuste tagajärgede leevendamisel.
Ameerika Ühendriikide Merepiirivalve (United States Coast Guard (USCG), mille ülesandeks on merepiiride valve ning merepääste väljaspool osariikide päästeteenistuste võimekust.
Ameerika Ühendriikide Tolli- ja Immigratsioonikontrolliamet (United States Immigration and Customs Enforcement (ICE), mille ülesandeks on võitlus salakaubanduse ning ebaseadusliku immigratsiooniga.
Ameerika Ühendriikide Salateenistus (United States Secret Service (USSS), mille ülesanneteks on võitlus majanduskuritegevusega, tähtsate isikute isikukaitse, salateenistuse kaitse alla määratud objektide kaitse ning spetsiaalset tähelepanu nõudvate sündmuste turvalisuse tagamine (nt riigipeade kohtumised).
Transpordi Julgeoleku Administratsioon (Transportation Security Administration (TSA), mille ülesandeks on transpordi strateegilise turvalisuse tagamine.

 Juhid 
Sisejulgeolekuministeeriumi esimene juht oli endine Valge Maja sisejulgeoleku büroo direktor Tom Ridge.

Praegune minister on Kristi Noem.

 Välislingid 
 Ministeeriumi koduleht

Sise
Kategooria:Sisejulgeolek
Kategooria:Luureagentuurid